**Pakuotės lapelis: informacija vartotojui**

**Adenosine Life Medical 5 mg/ml injekcinis ar infuzinis tirpalas**

Adenozinas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

- Neišmeskite šio lapelio, nes vėl gali prireikti jį perskaityti.

- Jeigu kiltų daugiau klausimų, kreipkitės į gydytoją arba vaistininką.

- Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra Adenosine Life Medical ir kam jis vartojamas

2. Kas žinotina prieš vartojant Adenosine Life Medical

3. Kaip vartoti Adenosine Life Medical

4. Galimas šalutinis poveikis

5. Kaip laikyti Adenosine Life Medical

6. Pakuotės turinys ir kita informacija

**1. Kas yra Adenosine Life Medical ir kam jis vartojamas**

Adenosine Life Medical - tai antiaritminis vaistas. Jis vartojamas sutrikusiam širdies ritmui diagnozuoti ir gydyti. Jis taip pat vartojamas kaip diagnostinė priemonė, siekiant praplėsti širdies kraujagysles ryšium su atliekamu streso mėginiu („fotografuojant“ širdį).

**2. Kas žinotina prieš vartojant Adenosine Life Medical**

Jums Adenosine Life Medical bus švirkščiamas arba infuzuojamas (lašinamas). Prieš Adenosine Life Medical vartojimą Jūsų gydytojas užduos Jums keletą klausimų apie Jūsų ligos eigą.

**Adenosine Life Medical vartoti negalima:**

* jeigu yra padidėjęs jautrumas (alergija) adenozinui ar manitoliui;
* jeigu Jus kamuoja rimti širdies veiklos sutrikimai;
* jeigu Jūsų širdies ritmas protarpiais yra dažnas ir retas, ir nėra įstatytas veikiantis stimuliatorius;
* jeigu Jūsų kraujospūdis yra žemas;
* jeigu Jūs kada nors jutote dusinantį skausmą krūtinės ląstos centrinėje dalyje;
* jeigu Jums buvo širdies nepakankamumas.

Draudžiama vartoti Adenosine Life Medical *infuzijai*, jeigu:

* Jums padidėjęs spaudimas kaukolės viduje;
* sumažėjęs Jūsų kraujo tūris (hipovolemija);
* vartojate dipiridamolio (vartojama siekiant, kad neatsirastų kraujo krešulių).

Jeigu bet kurį aukščiau išvardytų sąlygų Jums tinka, pasakykite savo gydytojui.

**Įspėjimai ir atsargumo priemonės**

Atsižvelgiant į šio vaisto veikimo pobūdį, jis gali paveikti Jūsų širdies darbą. Gydymosi šiuo vaistu laikotarpiu gydytojas nuolat tikrins Jūsų širdies reakciją.

Pasakykite savo gydytojui:

* jeigu Jums buvo persodinta širdis, nes tuomet Jūs galite būti jautresni šio vaisto poveikiui;
* jeigu Jums buvo bet koks širdies veiklos sutrikimas, įskaitant širdies priepuolį;
* jeigu Jus kamuoja dusulys, švokštimas ar bet kuri plaučių liga;
* jeigu vartojate teofilino (astmai ar bronchitui gydyti);
* jeigu vartojate bet kokius vaistus, kurie veikia Jūsų širdies ritmą.

**Kiti vaistai ir Adenosine Life Medical**

Jeigu vartojate ar neseniai vartojote bet kokių kitų vaistų arba dėl to nesate tikri, apie tai pasakykite gydytojui.

**Adenosine Life Medical vartojimas su maistu ir gėrimais**

Pasakykite savo gydytojui, jeigu per paskutiniąsias 12 valandų valgėte maisto ar gėrėte gėrimų, kuriuose buvo kofeino.

**Nėštumas ir žindymo laikotarpis**

Apie Adenosine Life Medical vartojimą nėščiosioms informacijos turima mažai. Pasakykite savo gydytojui, jeigu manote, kad galite būti nėščia.

**Žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju.

Žindymo laikotarpiu Adenosine Life Medical vartoti galima.

**Vairavimas ir mechanizmų valdymas**

Jokių specialių atsargumo priemonių nereikia.

**3**. **Kaip vartoti Adenosine Life Medical**

Adenosine Life Medical Jums tiesiai į veną suleis specialistas gydytojas.

Kai Adenosine Life Medical vartojamas nenormaliam širdies ritmui diagnozuoti ir gydyti, jis sušvirkščiamas greitai, ir įprastinė dozė yra tokia:

*Suaugusiesiems.* Pradinė dozė paprastai yra 5 mg; jeigu ji neveikia, gali būti vartojama 10 mg ir po to 15 mg.

*Kūdikiams, vaikams ir paaugliams.* Dozė priklauso nuo kūno svorio – pradinė dozė yra 50 µg/kg kūno svorio.

Kai Adenosine Life Medical vartojamas diagnostikai (atliekant streso mėginį), jis infuzuojamas (lašinamas); normalus lašinimo greitis ─ 140 µg/kg/min., jo trukmė – 4-6 minutės.

Kol vartojate Adenosine Life Medical, Jūsų širdies ritmas bus nuolat tikrinamas. Jeigu manote, kad Adenosine Life Medical veikia pernelyg stipriai arba per silpnai, kreipkitės į gydytoją.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Dažniausiai šalutinis poveikis yra silpnas ir greitai išnykstantis.

Kai Adenosine Life Medical *švirkščiamas,* simptomai paprastai išnyksta per 30 sekundžių.

*Dažnas (pasireiškia mažiau kaip 1 iš 10 vartotojų):* pasunkėjęs kvėpavimas, karščio pylimas, nemalonus pojūtis krūtinėje, galvos skausmas, svaigulys, krūtinės skausmas, stiprus širdies plakimas, pykinimas (šleikštulys), nenormalūs dilgčiojimo pojūčiai.

Nedažnas (pasireiškia mažiau kaip 1 iš 100 vartotojų): padidėjęs prakaitavimas, palpitacijos (savo širdies plakimo jutimas), žemas kraujospūdis, metalo skonis burnoje, spaudimo kirkšnyje pojūtis, padažnėjęs kvėpavimas, sujaudinimas, neaiškus regėjimas.

*Retas (pasireiškia mažiau kaip 1 iš 1000 vartotojų):* gali pablogėti bronchinė astma ir atsirasti širdies veiklos pokyčių.

Kai šis vaistas *infuzuojamas* (*lašinamas) į veną,* šalutinis poveikis pasitaiko dažniau, bet yra silpnas ir po kelių minučių išnyksta. Šalutinį poveikį galima susilpninti derinant lašinimą su mažo intensyvumo fiziniu krūviu.

*Dažnas (pasireiškia mažiau kaip 1 iš 10 vartotojų):* galvos skausmas, krūtinės ir žandikaulio skausmas, svaigulys, karščio pylimas, širdies ritmo pokytis, kai atrodo, kad širdis sustoja arba atsiranda papildomų širdies dūžių, širdis plaka nereguliariai ar retai, pykinimas (šleikštulio pojūtis), skrandžio skausmas, pasunkėjęs kvėpavimas.

*Nedažnas (pasireiškia mažiau kaip 1 iš 100 vartotojų):* palpitacijos (savo širdies plakimo jutimas), žemas kraujospūdis, padažnėjęs kvėpavimas.

*Retas (pasireiškia mažiau kaip 1 iš 1000 vartotojų):* bronchų spazmas, net tiems pacientams, kurie neserga bronchine astma ar obstrukcine plaučių liga.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT- 09120 Vilnius), nemokamu fakso numeriu 8 800 20 131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Adenosine Life Medical**

Šį vaistą laikykite vaikams nepastebimoje ir nepasiekiamoje vietoje.

Ant etiketės nurodytam tinkamumo laikui pasibaigus, šio vaisto vartoti negalima.

Negalima šaldyti ar užšaldyti.

Bet kurią tuoj pat nesuvartoto vaisto dalį reikia sunaikinti.

**6. Pakuotės turinys ir kita informacija**

**Adenosine Life Medical sudėtis**

- Veiklioji medžiaga yra adenozinas, 1 ml tirpalo jo yra 5 mg.

- Pagalbinės medžiagos yra manitolis (50 mg/ml) ir injekcinis vanduo.

**Adenosine Life Medical išvaizda ir kiekis pakuotėje**

Adenosine Life Medical yra adenozino injekcinis arba infuzinis (lašinamas) tirpalas.

Jis tiekiamas skaidraus ir bespalvio tirpalo pavidalu 10 ml ar 50 ml stiklo flakonuose ir 2 ml stiklo ampulėse.

Pakuotės dydžiai: 10 x2 ml, 1x10 ml, 10x10 ml, 1x50 ml, 10x50 ml

Gali būti tiekiamos ne visų dydžių pakuotės.

**Registruotojas ir gamintojas**

*Registruotojas*

Evolan Pharma AB

Box 120

18212 Danderyd

Švedija

*Gamintojas*

Apotek Produktion & Laboratorier AB

Formvägen 5B, Box 3076

SE-903 03 Umeå

Švedija

Šiame lapelyje nėra visos informacijos apie Jūsų vaistą. Jeigu dėl ko nors abejojate, klauskite savo gydytojo.

**Šis pakuotės lapelis paskutinį kartą peržiūrėtas 2022-09-01.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje [http://www.vvkt.lt/](http://www.ema.europa.eu).